Իր պաշտոնավարության վերջին ամսում պաշտպանության նախարար Սեյրան Օհանյանն ընդունել է նրան և 5 մլն․ դրամ փոխանցել 8 սրվակի համար։ Բուժումն ավարտելու համար մնացել է 4 սրվակ։ Բայց նոր նախարար՝ ազգ-բանակի ազդարար Վիգեն Սարգսյանի գալով՝ 2015 թվականի մերժումներն արխիվներից հանել են ու նորից ուղարկել Վարդանուշին։ Նրա բուժումներն սկսել են ուշանալ, քիմիաթերապիայից հյուծված օրգանիզմում, ոսկրային համակարգում հիվանդագին փոփոխություններ են սկսել ի հայտ գալ, կինը կրկին սկսել է հյուծվել։ «Ես չեմ ուզում նորից վերադառնալ այն դժոխքը, որի միջով մի անգամ անցել եմ, երկրորդ կուրծքս չեմ ուզում կորցնել»։ ՊՆ-ն անդրդվելի է։ «Որևէ հիմք չկա, որ ծառայության պատճառով է ստացել այդ հիվանդությունը», — պատասխանել է ՊՆ մամուլի խոսնակ Արծրուն Հովհաննիսյանը։